Správa o  opatreniach na zabránenie ich neodôvodneného rastu 
v období pred a po zavedení eura
(k bodu 9. mimoriadneho rokovania vlády SR dňa 24.9.2008)

Zdôvodnenie potreby sledovania vývoja cien

Vstup krajín do eurozóny bol doteraz sprevádzaný nárastom miery inflácie, na pozadí ktorého stáli viaceré faktory. Vláda SR sa preto snaží viacerými cestami tlmiť nežiaduci, potenciálne možný rast inflácie v SR s negatívnym vplyvom na ekonomiku a občana v období vstupu SR do eurozóny. Po prvé, rozvážnou hospodárskou politikou vláda prispela k zhodnocovaniu slovenskej koruny a k vhodnému nastaveniu konverzného kurzu tak, aby nebol príčinou rastu inflácie. Po druhé, razantne konsoliduje verejné financie aj po splnení konvergenčných kritérií. Po tretie, pristúpila k uzavretiu tripartitnej dohody zaväzujúcej subjekty zvyšovať mzdy v súlade s rastom produktivity a  vláda sama vysiela pozitívny signál zdržanlivým nárastom miezd vo verejnej správe.  Po štvrté, vláda schválila ambiciózny Modernizačný program Slovensko 21 so súborom opatrení  v oblasti štrukturálnych politík, ktoré majú podporiť spružnenie trhu práce a zvýšenie produkčnej schopnosti ekonomiky, čo sú faktory znižujúce inflačné tlaky. 
Doterajšie skúsenosti  krajín vstupujúcich do eurozóny však poukazujú aj na možné riziká neadekvátneho rastu cien  pred a po prijatí jednotnej meny euro,  ktorý nezodpovedá vývoju preukázateľných nákladov a má špekulatívne pozadie.  Z tohto dôvodu sa ukázalo byť užitočným monitorovanie a analyzovanie vývoja cien v SR pred aj po zavedení eura vyúsťujúce do opatrení, ktoré budú mať oporu v legislatíve na základe príslušnej úpravy zákonov.

Špecifikácia úloh vyplývajúcich z uznesenia vlády

Uznesením Vlády SR č. 290/2008, bod B.4, bola ministrovi financií SR a ministrovi hospodárstva SR udelená spoločná úloha v spolupráci s ministerkou pôdohospodárstva, ministrom dopravy, pôšt a telekomunikácií a ministrom zdravotníctva predložiť na rokovanie vlády návrh systémových opatrení k eliminácií rizík vyplývajúcich z možného špekulatívneho zvyšovania cien tovarov a služieb v súvislosti s prechodom na spoločnú európsku menu s termínom do 1. júla 2008. Súbor nástrojov a opatrení na zabránenie neodôvodnenému nárastu cien v súvislosti so zavedením eura v SR bol v termíne predložený ministerstvom financií na rokovanie vlády a uznesením  č. 483/2008 Vlády SR zo dňa 9.7.2008 boli uložené ministrovi financií úlohy špecifikované v nasledujúcich bodoch uznesenia: 
B.2. vypracovávať pravidelnú mesačnú správu o inflácii a predkladať ju do konca príslušného kalendárneho mesiaca na rokovania cenovej rady  s termínom od 31. októbra do 31. decembra 2009
B.3. predložiť na rokovanie vlády návrh zákona, ktorým sa mení a dopĺňa zákon NR SR č. 18/1996 Z. z. o cenách v znení neskorších predpisov s termínom do 31. júla 2008
B.4. vykonávať cenové kontroly na dodržiavanie cenovej disciplíny s termínom do 1 mesiaca po nadobudnutí účinnosti regulačného právneho predpisu
B.5. poskytnúť súčinnosť MF SR pri príprave regulačných výnosov s termínom priebežne do 31. decembra 2009 
V ostaných bodoch B.6. až B.8. ÚV sa ministrovi financií ukladá súčinnosť  pri výkone systému kontrol. 

Plnenie úloh

K bodu B.2. 
Mesačná správa o inflácii má svoj pôvod ešte z obdobia pred hodnotením pripravenosti Slovenska na vstup do eurozóny zo strany Európskej komisie, kedy účelom správy bolo sledovať vývoj spotrebiteľských cien, ale aj výmenného kurzu z hľadiska plnenia Maastrichtských kritérií v SR. Po modifikácii účelu inflačnej správy v súlade s uvedenými uzneseniami vlády bola v auguste 2008 vypracovaná jej tzv. nultá verzia, ktorá bola rozoslaná zainteresovaným rezortom, Národnej banke Slovenska a Protimonopolnému úradu SR na pripomienkové konanie. V súčasnosti sa predložené pripomienky zapracúvajú do druhej prípravnej verzie tak, aby všetky požiadavky príslušných rezortov boli zohľadnené do prvého rokovania cenovej rady.

Obsah inflačnej správy sa zameriava predovšetkým na monitorovanie a analyzovanie cien v jednotlivých sektoroch podľa oficiálnej štatistickej klasifikácie. Analýza využíva dva prístupy na posúdenie oprávnenosti nárastu cien. Jedným je porovnávanie vývoja cien v danej oblasti s vývojom cien v rovnakej oblasti v okolitých krajinách (Česká republika, Maďarsko, Poľsko, Rakúsko). Druhým analytickým prístupom je posúdenie, do akej miery sa pod nárast cien konkrétnych tovarov a služieb podpisujú globálne faktory - nárast svetových cien surovín a komodít.

K bodu B.3.
V legislatívnej oblasti bola vypracovaná novela zákona o cenách č. 18/1996 Z. z. s cieľom zabezpečiť možnosť získavania informácií o cenách a vytvoriť dostatočné podmienky na prijatie a  uplatnenie nových regulačných nástrojov  tak, aby  v prípadoch  zvyšovania cien  bez ekonomicky preukázateľných dôvodov bolo možné aj legislatívnymi opatreniami zabrániť neodôvodnenému zvyšovaniu cien. 
Návrh novely zákona o cenách schválila vláda Slovenskej republiky dňa 20. augusta 2008 a dňa  17. septembra 2008 bol návrh novely zákona o cenách  schválený v Národnej rade SR. 

Novelou zákona o cenách sa ustanovujú nové kompetencie cenových orgánov,  s ktorými sú priamo spojené aj  oprávnenia  požadovať od podnikateľských subjektov všetky potrebné informácie nielen na účely sledovania vývoja cien, ale aj na podrobné analyzovanie príčin rastu cien s následnou možnosťou navrhnúť  opatrenia na zamedzenie nežiaduceho vývoja cien tak, aby sa najmä v súvislosti so zavedením meny euro v Slovenskej republike eliminovalo neopodstatnené zvyšovanie cien tovarov. V období do skončenia povinného duálneho zobrazovania cien sa vytvárajú  legislatívne podmienky na získavanie informácii a údajov potrebných na vyhodnocovanie vývoja cien, analyzovanie príčin ich rastu a prípadne aj na reguláciu cien aj pre Ministerstvo dopravy, pôšt a telekomunikácií SR, Ministerstvo hospodárstva SR a Ministerstvo školstva SR.

K bodom  B.4. až  B.8. 
V oblastiach vymedzených v uvedených bodoch uznesenia vlády , t.j. vykonávanie, resp. zabezpečenie  či súčinnosť a koordinácia v oblasti cenových kontrol na dodržiavanie cenovej disciplíny a na ochranu spotrebiteľa,  zatiaľ nenadobudol účinnosť žiadny regulačný právny predpis, a preto hodnotenie predmetných úloh nemá ešte v súčasnosti opodstatnenie.  Výkon koordinovaných kontrol zameraných na zabránenie neodôvodneného nárastu cien v súvislosti so zavedením eura v SR (plnenie bodu B.8.) bude spustený v nadväznosti na výsledky rokovania cenovej rady. Príslušné rezorty zabezpečujú výkon kontrol v ich kompetencii v súlade s príslušnými právnymi predpismi.  

Prílohou tohto materiálu je nultá verzia mesačnej správy o inflácii.